Document ID: 32010R0238

KOMISSION ASETUS (EU) N:o 238/2010,
annettu 22 päivänä maaliskuuta 2010,
Euroopan parlamentin ja neuvoston asetuksen (EY) N:o 1333/2008 liitteen V muuttamisesta alkoholitilavuudeltaan yli 1,2-prosenttisten ja tiettyjä elintarvikevärejä sisältävien juomien merkintävaatimusten osalta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 24 artiklan 3 kohdan
sekä katsoo seuraavaa:
(1)
Asetuksen (EY) N:o 1333/2008 liitteessä V esitetään luettelo elintarvikeväreistä, joiden osalta elintarvikkeiden pakkausmerkinnöissä on todettava, että kyseiset värit voivat vaikuttaa haitallisesti lasten aktiivisuustasoon ja heikentää tarkkaavaisuutta.
(2)
Poikkeuksesta tähän sääntöön säädetään jo asetuksen (EY) N:o 1333/2008 liitteessä V sellaisten elintarvikkeiden osalta, joissa väriä tai värejä on käytetty lihavalmisteiden terveys- tai muihin merkintöihin tai munien kuorien leimaamiseen tai koristevärjäykseen.
(3)
Asetuksen (EY) N:o 1333/2008 liitteessä V lueteltuja värejä voidaan käyttää tietyissä alkoholijuomissa, kuten maustetuissa viineissä, maustetuissa viinipohjaisissa juomissa ja maustetuissa viinistä valmistetuissa juomasekoituksissa, hedelmäviineissä, siiderissä, päärynäsiiderissä ja tietyissä alkoholipitoisissa juomissa. Kun otetaan huomioon, että tuotteita, jotka sisältävät yli 1,2 tilavuusprosenttia alkoholia, ei ole tarkoitettu lapsille, asetuksen (EY) N:o 1333/2008 liitteessä V säädetyt lisämerkinnät eivät näin ollen ole tarpeen eivätkä aiheellisia tällaisissa elintarvikkeissa.
(4)
Asetuksen (EY) N:o 1333/2008 liitettä V olisi siis muutettava.
(5)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eivätkä Euroopan parlamentti ja neuvosto ole vastustaneet niitä,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 1333/2008 liite V seuraavasti:
Korvataan alaviite ”(*) lukuun ottamatta elintarvikkeita, joissa väriä tai värejä on käytetty lihavalmisteiden terveys- tai muihin merkintöihin tai munien kuorien leimaamiseen tai koristevärjäykseen” seuraavasti:
”(*)
lukuun ottamatta
a)
elintarvikkeita, joissa väriä tai värejä on käytetty lihavalmisteiden terveys- tai muihin merkintöihin tai munien kuorien leimaamiseen tai koristevärjäykseen, ja
b)
juomia, jotka sisältävät yli 1,2 tilavuusprosenttia alkoholia.”
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 20 päivästä heinäkuuta 2010.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 22 päivänä maaliskuuta 2010.

Labels: 0
3
17